Menandar

Menandar (Μένανδρος; Atina, 342. p. n. e. - 291. p. n. e.) je bio starogrčki komediograf, najpoznatiji uz Aristofana, predstavnik je nove vrste komedije. Napisao je više od stotinu komedija od kojih je samo jedna potpuno sačuvana, a ostale su preživjele u fragmentima, te u prijevodima Plauta i Terencija.

 Karakteristike 

Napisao je stotine komedija, a najveći mu je rival bio Filemon. Menandar se smatrao boljim dramatičarem te je često znao upitati Filemona - "Nije li te sram kad me pobijediš?"

Divio se Euripidu kojeg je i oponašao u svojim promatranjima svakodnevnoga života, morala i u analiziranju emocija. Njegovi likovi govore suvremenim jezikom i ne brinu se o mitovima prošlosti nego sa svakodnevnim problemima atinskih ljudi. Njegove se radnje vrte oko mladića zaljubljenih u djevojke, neželjenih trudnoća, roditeljske brige za djecu, izgubljenih rođaka i raznih razuzdanih avantura.

Najpoznatije i jedino potpuno sačuvano djelo, otkriveno na papirusu 1957. godine, zove se „Čovjekomrzac” (ὁ Δύσκολος). Poznato je i djelo „Parničari”, sačuvano u fragmentima. Od ostalih komedija poznati su tek neki očuvani dijelovi. Bio je velik Plautov uzor.

 Citati 

 Živimo kako možemo, a ne kako želimo.
 Ništa nije korisnije od tišine.
 Sijeda kosa ne uzrokuje mudrost.
 Nijedan živi čovjek ne može reći "To se meni neće dogoditi."
 "Poznaj sebe samoga" jest ponekad prilično smiješna izreka. Korisnije je poznati vlastitoga susjeda.
 Oštri mač ranjava tijelo, a oštre riječi um.
 Umire mlad onaj kojeg bogovi vole.
 Nijedan se pošteni čovjek nije obogatio u kratkome razdoblju.
 Dobrom se voljom i upornošću sve može postići.
 Mudar čovjek ne govori više od onoga što je potrebno.
 Staro je drvo teško presaditi.
 Postoje tri opasnosti na koje čovjek mora paziti - more, vatra i žene.

Kategorija:Grčki pisci